Ir-rebbieħ tal-midalja tal-Bronż fil-Logħob tal-Pajjiżi Żgħar tal-Ewropa , Isaac Bezzina, kellu ritorn mill-aqwa hekk kif wasal sal-finali tal-Kampjonati tal-Commonwelath tal-Judo fil-kategorija tiegħu. Bezzina kien sofra injury pjuttost kbir barra mit-tapit tal-Judo is-sena li għaddiet u kellu jopera il-ligament kruċjati. B’hekk inżamm il-bogħod mill-Judo għal xhur sħaħ. Bezzina beda ir- rijabilitazzjoni f’Jannar, u f’Lulju kien lura fuq it-tatami (tapit tal-judo) Ftit ġimgħat ilu, Bezzina, akkumpanjat mil-kowċ, kif ukoll missieru, Alex Bezzina, għamel ġimgħa ta’ taħriġ fiċ-Ċentru Olimpiku ta’ Malaga, fejn kellu l-opportunità li jkollu diversi randori (taħriġ ta’ stil ħieles) ma’ atleti ta’ livell Mondjali minn aktar minn 19-il pajjiż. L-ewwel kompetizzjoni fuq il-programm tiegħu kienet il-Kampjonati tal-Commonwealth tal-Judo f’Jaipur, l-Indja. Il-kategorija ta’ Bezzina, dik taħt il-100 kilo, kienet ikkontestat minn 4 atleti. Oriġinarjament aktar atleti kienu reġistrati, iżda minħabba l-problemi kbar tal-viża fl-Indja, xi atleti ma waslux. L-ewwel logħba ta’ Isaac kienet kontra Bejjara Gadara tas-Sri Lanka. Is-Sri Lankan ħa b’sorpriża lill-Malti fl-ewwel sekondi u skorja wazari (1 punt), iżda immedjatament Bezzina ħa l-kontroll tal-logħba u rema’ lis-Sri Lankan b’tani-otoshi (teknika ta’ sagrifiċċju) enormi. Gadara waqa’ ċatt fuq dahru, u b’hekk Bezzina skorja Ippon (punti sħaħ) u rebaħ il-kumbattiment. It-tieni logħba kienet kontra l-istilla tal-Judo tal-pajjiż ospitanti, Avtar Singh, rebbieħ tal-midalja tal-bronż fl-Open Asjatiku. Bezzina fetaħ il-kumbattiment b’Ura-nage massiva (teknika ta’ sagrifiċċju b’lura), iżda Avtar irnexxielu jdur u niżel fuq wiċċu, b’hekk ma tagħx punteġġ lil Bezzina. Minuta wara, daħal attakk minn Avtar, b’teknika mhux ortodossa – varjazzjoni ta’ ura nage – li niżżlet lil Bezzina fuq daru, u b’hekk l-Indjan rebaħ b’Ippon. It-tielet logħba kienet dik li kienet se tagħmel id-differenza fil-kulur tal-midalja ta’ Bezzina. Il-Judoka bejn Bezzina u l-midalja tal-fidda kien Judoka Indjan ieħor, Ajay Singh, rebbieħ tal-midalja tal-fidda fil-Kampjonati tal-Kadetti Ażjatiċi. Bezzina ma f’inqas minn 15-il sekonda, rema’ lil Ajay b’Uchi-mata sabiħa (teknika li tarmi minn ġewwa tal-koxxa), u għalaq il-kompetizzjoni b’Ippon. Din hija l-ewwel Midalja fil-kategoriji tal-kbar ta’ Bezzina fil-Kampjonati tal-Commonwealth tal-Judo. Huwa kien rebaħ il-midalja tal-fidda tiegħu fil-Kampjonati tal-Commonwealth tal-Judo Junior f’Cardiff fl-2012. F’dan il-Kampjonat tal-Commonwealth tal-Judo, kien organizzat il-Kungress tal-Commonwealth tal-Judo, li kien ukoll kungress elettiv. Il-President tal-Federazzjoni Maltija tal-Judo, is-Sur Envic Galea, ġie elett bħala Viċi President.